CELEX: 32021D2271
Language: da
Date: 2021-10-11 00:00:00
Title: Rådets afgørelse (EU) 2021/2271 af 11. oktober 2021 om den holdning, der skal indtages på Den Europæiske Unions vegne på det syvende møde mellem parterne i Århuskonventionen vedrørende overholdelsessag ACCC/C/2008/32, ACCC/C/2015/128, ACCC/C/2013/96, ACCC/C/2014/121 og ACCC/C/2010/54

21.12.2021   
               
               
                  DA
               
               
                  Den Europæiske Unions Tidende
               
               
                  L 457/6
               
            
         RÅDETS AFGØRELSE (EU) 2021/2271
         af 11. oktober 2021
         om den holdning, der skal indtages på Den Europæiske Unions vegne på det syvende møde mellem parterne i Århuskonventionen vedrørende overholdelsessag ACCC/C/2008/32, ACCC/C/2015/128, ACCC/C/2013/96, ACCC/C/2014/121 og ACCC/C/2010/54
         RÅDET FOR DEN EUROPÆISKE UNION HAR —
         under henvisning til traktaten om Den Europæiske Unions funktionsmåde, særlig artikel 192, stk. 1, sammenholdt med artikel 218, stk. 9,
         under henvisning til forslag fra Europa-Kommissionen, og
         ud fra følgende betragtninger:
         
                     (1)
                  
                  
                     Den 17. februar 2005 blev FN's Økonomiske Kommission for Europas (UNECE's) konvention om adgang til oplysninger, offentlig deltagelse i beslutningsprocesser samt adgang til klage og domstolsprøvelse på miljøområdet (»Århuskonventionen«) (1) godkendt på vegne af Det Europæiske Fællesskab ved Rådets afgørelse 2005/370/EF (2).
                  
               
                     (2)
                  
                  
                     Unionen har navnlig gennemført forpligtelserne i Århuskonventionen med hensyn til sine institutioner og organer ved Europa-Parlamentets og Rådets forordning (EF) nr. 1367/2006 (3).
                  
               
                     (3)
                  
                  
                     Komitéen til overvågning af overholdelse af Århuskonventionen (»overholdelseskomitéen«) er oprettet i medfør af Århuskonventionens artikel 15. Overholdelseskomitéen har kompetence til at føre tilsyn med parternes overholdelse af bestemmelserne i konventionen.
                  
               
                     (4)
                  
                  
                     Århuskonventionens parter skal på deres syvende møde den 18.-20. oktober 2021 (»mødet mellem parterne«) vedtage afgørelse VII/8f vedrørende Unionens overholdelse af sine forpligtelser i henhold til Århuskonventionen (»afgørelse VII/8f«), herunder navnlig overholdelseskomitéens konklusioner og henstillinger i sag ACCC/C/2008/32 og ACCC/C/2015/128. Afgørelse VII/8f omfatter også overholdelseskomitéens konklusioner i sag ACCC/C/2013/96 og ACCC/C/2014/121 og i rapporten om gennemførelsen af anmodning ACCC/M/2017/3 med hensyn til afgørelse V/9g (sag ACCC/C/2010/54).
                  
               
                     (5)
                  
                  
                     Konklusionerne i sag ACCC/C/2008/32, ACCC/C/2015/128, ACCC/C/2013/96 og ACCC/C/2014/121 vil blive fremlagt på mødet mellem parterne i form af afgørelse VII/8f, og derigennem vil konklusionerne opnå status som officiel fortolkning af Århuskonventionen og være bindende for Århuskonventionens parter og Århuskonventionens organer.
                  
               
                     (6)
                  
                  
                     Den 17. marts 2017 fremlagde overholdelseskomitéen sine konklusioner i sag ACCC/C/2008/32 vedrørende adgangen til klage og domstolsprøvelse på EU-niveau for Unionen. Overholdelseskomitéen fandt i konklusionernes punkt 123, at »den berørte part ikke overholder konventionens artikel 9, stk. 3 og 4, med hensyn til adgang til klage og domstolsprøvelse for medlemmer af offentligheden, idet hverken Århusforordningen eller EU-Domstolens retspraksis gennemfører eller overholder de forpligtelser, der følger af disse stykker.«
                  
               
                     (7)
                  
                  
                     Århuskonventionens organer er ved den erklæring, som Unionen fremsatte ved undertegnelsen, og som blev gentaget ved godkendelsen af Århuskonventionen, blevet gjort opmærksom på, at »fællesskabsinstitutionerne inden for Fællesskabets institutionelle og retlige rammer vil anvende konventionen i overensstemmelse med deres nuværende og fremtidige regler om aktindsigt i dokumenter og andre relevante fællesskabsbestemmelser på det område, der omfattes af konventionen.«
                  
               
                     (8)
                  
                  
                     Den administrative prøvelsesprocedure efter forordning (EF) nr. 1367/2006 supplerer Unionens generelle system for domstolsprøvelse, som sætter medlemmer af offentligheden i stand til at lade forvaltningsakter prøve direkte på EU-niveau, jf. artikel 263, stk. 4, i traktaten om Den Europæiske Unions funktionsmåde (TEUF), og i overensstemmelse med artikel 267 i TEUF via anmodninger om en præjudiciel afgørelse fra de nationale domstole, som udgør en integrerende del af Unionens system i henhold til traktaterne. De nationale domstoles beføjelse til at anmode Den Europæiske Unions Domstol om en præjudiciel afgørelse i henhold til artikel 267 TEUF spiller en afgørende rolle i denne ordning. I henhold til af artikel 267 i TEUF udgør medlemsstaternes nationale domstole en integrerende del af Unionens system for retsbeskyttelse som almindelige EU-retlige domstole (4).
                  
               
                     (9)
                  
                  
                     Under hensyntagen til de betænkeligheder, som overholdelseskomitéen gav udtryk for i sag ACCC/C/2008/32, fremsatte Kommissionen den 14. oktober 2020 et forslag til Europa-Parlamentets og Rådets forordning om ændring af forordning (EF) nr. 1367/2006 (»ændringen af forordning (EF) nr. 1367/2006«). Medlovgiverne nåede til politisk enighed om ændringen af forordning (EF) nr. 1367/2006 den 12. juli 2021. Ændringen af forordning (EF) nr. 1367/2006 vil sikre, at EU-retten overholder Århuskonventionens bestemmelser om adgang til klage og domstolsprøvelse på miljøområdet på en måde, der er forenelig med EU-rettens grundlæggende principper og system for domstolsprøvelse.
                  
               
                     (10)
                  
                  
                     Kommissionen har underrettet overholdelseskomitéen om indholdet af den politiske aftale om ændringen af forordning (EF) nr. 1367/2006 og forelagt overholdelseskomitéen en konsolideret udgave af denne ændring. Endvidere har Kommissionen underrettet overholdelseskomitéen om de efterfølgende trin i lovgivningsproceduren, og om at ændringen af forordning (EF) nr. 1367/2006 kan forventes at træde i kraft senest i begyndelsen af november 2021. Afgørelse VII/8f bør derfor hilse de foranstaltninger, der indføres med ændringen af forordning (EF) nr. 1367/2006, velkommen og bør fastslå, at ændringen af forordning (EF) nr. 1367/2006, når den er trådt i kraft, vil udgøre en fyldestgørende reaktion på overholdelseskomitéens konklusioner i sag ACCC/C/2008/32.
                  
               
                     (11)
                  
                  
                     Den 17. marts 2021 fremlagde overholdelseskomitéen sine konklusioner i sag ACCC/C/2015/128 for Unionen. Overholdelseskomitéen fastslog, at Unionen havde overtrådt Århuskonventionen, idet medlemmer af offentligheden ikke havde adgang til administrative eller retslige procedurer med henblik på at kunne anfægte afgørelser om statsstøtteforanstaltninger truffet af Kommissionen.
                  
               
                     (12)
                  
                  
                     I anerkendelse af overholdelseskomitéens betænkeligheder og konklusioner i sag ACCC/C/2015/128 afgav Kommissionen en erklæring som led i det kompromis, der førte til politisk enighed om ændringen af forordning (EF) nr. 1367/2006, hvori den forpligtede sig til at »analysere konklusionernes betydning og vurdere de muligheder, der er til rådighed. Kommissionen vil afslutte og offentliggøre denne vurdering inden udgangen af 2022. Om nødvendigt vil Kommissionen inden udgangen af 2023 foreslå foranstaltninger til at løse problemet i lyset af EU's og medlemsstaternes forpligtelser efter Århuskonventionen og under hensyntagen til EU-rettens regler om statsstøtte«.
                  
               
                     (13)
                  
                  
                     Unionen bør tilkendegive, at Kommissionen har forpligtet sig til at analysere betydningen af overholdelseskomitéens konklusioner, vurdere de muligheder, der er til rådighed, afslutte og offentliggøre vurderingen og, hvis det er hensigtsmæssigt, foreslå foranstaltninger til at løse det problem, som overholdelseskomitéen har påpeget, inden for de frister, der er angivet i erklæringen, og under hensyntagen til EU-rettens regler om statsstøtte. Unionen bør derfor anerkende overholdelseskomitéens konklusioner i sag ACCC/C/2015/128 og foreslå, at mødet mellem parterne udsætter vedtagelsen af en holdning til disse konklusioner til det næste møde mellem parterne, frem for at konklusionerne godkendes. Hvis Unionens holdning om at anerkende overholdelseskomitéens konklusioner i sag ACCC/C/2015/128 ikke accepteres af de andre parter i Århuskonventionen, bør Unionen foreslå, at der træffes særskilt afgørelse om den del af afgørelse VII/8f, der vedrører sag ACCC/C/2015/128, og Unionen bør afvise vedtagelsen af den del af afgørelse VII/8f med henblik på at udsætte beslutningstagningen om disse konklusioner fra overholdelseskomitéen. Hvis det ikke er muligt at træffe særskilt afgørelse om denne del af afgørelse VII/8f, bør Unionen, når den har udtømt alle muligheder med henblik herpå og som en sidste udvej, indtage den holdning, at vedtagelsen af afgørelse VII/8f i sin helhed udsættes til det næste møde mellem parterne.
                  
               
                     (14)
                  
                  
                     Overholdelseskomitéens konklusioner i sag ACCC/C/2013/96 vedrører Unionens overholdelse i forbindelse med Kommissionens vedtagelse af en liste over »projekter af fælles interesse«.
                  
               
                     (15)
                  
                  
                     Overholdelseskomitéens konklusioner i sag ACCC/C/2014/121 vedrører Unionens overholdelse i forbindelse med revurderingen eller ajourføringen af godkendelser i henhold til Europa-Parlamentets og Rådets direktiv 2010/75/EU (5).
                  
               
                     (16)
                  
                  
                     Overholdelseskomitéens konklusioner i rapporten om gennemførelsen af anmodning ACCC/M/2017/3 vedrører opfølgningen på afgørelse V/9g (sag ACCC/C/2010/54, som blev godkendt på mødet mellem parterne i 2014).
                  
               
                     (17)
                  
                  
                     Den holdning, der skal indtages på Unionens vegne på det syvende møde mellem parterne i Århuskonventionen, bør fastlægges, da afgørelse VII/8f vil være bindende for Unionen —
                  
               VEDTAGET DENNE AFGØRELSE:
         
            Artikel 1
            Den holdning, der skal indtages på Unionens vegne på det syvende møde mellem parterne i Århuskonventionen (»mødet mellem parterne«), med hensyn til afgørelse VII/8f vedrørende Unionens overholdelse af sine forpligtelser efter Århuskonventionen (»afgørelse VII/8f«) for så vidt angår sag ACCC/C/2008/32, skal være at acceptere afgørelse VII/8f og godkende overholdelseskomitéens konklusioner og henstillinger. Unionen skal dog sikre, at følgende punkter afspejles i afgørelsen:
            
                        —
                     
                     
                        Det skal i afgørelse VII/8f hilses velkommen, at Unionen har taget alle nødvendige skridt til at sikre, at overholdelseskomitéens konklusioner efterleves.
                     
                  
                        —
                     
                     
                        Det skal i afgørelse VII/8f bekræftes, at Unionen fuldt ud vil have efterkommet overholdelseskomitéens henstillinger med hensyn til sag ACCC/C/2008/32, når ændringen af forordning (EF) nr. 1367/2006 er trådt i kraft.
                     
                  I erklæringen om afgørelse VII/8f for så vidt angår sag ACCC/C/2008/32, skal Unionen understrege, at de nationale domstole har en central rolle som almindelige EU-retlige domstole, og at systemet med præjudicielle afgørelser i henhold til artikel 267 i TEUF er et gyldigt retsmiddel.
         
         
            Artikel 2
            
               1.   Den holdning, der skal indtages på Unionens vegne på det syvende møde mellem parterne med hensyn til afgørelse VII/8f for så vidt angår sag ACCC/C/2015/128, skal være ikke at godkende overholdelseskomitéens konklusioner, men i stedet at anerkende overholdelseskomitéens betænkeligheder og konklusioner og foreslå at udsætte vedtagelsen af holdningen til konklusionerne i nævnte sag til det næste møde mellem parterne.
            
            
               2.   Med henblik på at begrunde anmodningen om en sådan udsættelse og vise, at Unionen er rede til straks at følge op på overholdelseskomitéens konklusioner i sag ACCC/C/2015/128, tilkendegiver Unionen, at Kommissionen i forbindelse med lovgivningsproceduren vedrørende ændringen af forordning (EF) nr. 1367/2006 har afgivet en erklæring, hvori den:
               
                           —
                        
                        
                           har anført, at den i øjeblikket er i færd med at analysere konklusionernes betydning og vurdere de muligheder, der er til rådighed
                        
                     
                           —
                        
                        
                           har påtaget sig at afslutte og offentliggøre denne vurdering inden udgangen af 2022
                        
                     
                           —
                        
                        
                           har påtaget sig, hvis det er hensigtsmæssigt, inden udgangen af 2023 at foreslå foranstaltninger til at løse problemet i lyset af Unionens og dens medlemsstaters forpligtelser i henhold til Århuskonventionen og under hensyntagen til EU-rettens regler om statsstøtte.
                        
                     Kommissionens erklæring stilles til rådighed for de øvrige parter i Århuskonventionen og overholdelseskomitéen forud for det syvende møde mellem parterne.
            
            
               3.   Hvis de øvrige parter i Århuskonventionen ikke accepterer den i denne artikels stk. 1 omhandlede holdning, der indtages på Unionens vegne, i sag ACCC/C/2015/128, er den holdning, som skal indtages på Unionens vegne på det syvende møde mellem parterne med hensyn til afgørelse VII/8f for så vidt angår sag ACCC/C/2015/128 i stedet, at der træffes særskilt afgørelse om den del af afgørelse VII/8f, som vedrører sag ACCC/C/2015/128, og at vedtagelsen af den del af afgørelse VII/8f afvises med henblik på at udsætte beslutningstagningen om de pågældende konklusioner fra overholdelseskomitéen til næste møde mellem parterne.
            
            
               4.   Hvis det på trods af intensive konsultationer med Århuskonventionens forretningsudvalg og de øvrige parter i Århuskonventionen ikke er muligt at træffe særskilt afgørelse om den del af afgørelse VII/8f, der vedrører sag ACCC/C/2015/128, og udsætte beslutningstagningen om nævnte sag, samtidig med at de dele af afgørelse VII/8f, der vedrører sagerne ACCC/C/2008/32, ACCC/C/2013/96, ACCC/C/2014/121 og ACCC/C/2010/54, godkendes, og Unionen ved koordinering på stedet konkluderer, at alle muligheder med henblik herpå er udtømte, er den holdning, der skal indtages på Unionens vegne på det syvende møde mellem parterne, med hensyn til afgørelse VII/8f for så vidt angår sag ACCC/C/2015/128 som en sidste udvej, at vedtagelsen af afgørelse VII/8f i sin helhed udsættes til det næste møde mellem parterne.
            
         
         
            Artikel 3
            Den holdning, der skal indtages på Unionens vegne på det syvende møde mellem parterne med hensyn til afgørelse VII/8f for så vidt angår sag ACCC/C/2013/96 og ACCC/C/2014/121 og anmodning ACCC/M/2017/3 med hensyn til afgørelse V/9g (sag ACCC/C/2010/54), er at godkende overholdelseskomitéens konklusioner og henstillinger i afgørelse VII/8f.
         
         
            Artikel 4
            Mindre tilpasninger af de holdninger, der er omhandlet i artikel 1, 2 og 3, kan vedtages af Unionens repræsentanter i samråd med medlemsstaterne ved koordinering på stedet og i lyset af eventuelle forhandlinger om afgørelse VII/8f på det syvende møde mellem parterne uden yderligere afgørelse truffet af Rådet.
         
         
            Artikel 5
            Denne afgørelse træder i kraft på datoen for vedtagelsen.
         
         
            Udfærdiget i Luxembourg, den 11. oktober 2021.
            
               
                  På Rådets vegne
               
               J. PODGORŠEK
               
                  Formand
               
            
         
         
            (1)  EUT L 124 af 17.5.2005, s. 4.
         
            (2)  Rådets afgørelse 2005/370/EF af 17. februar 2005 om indgåelse på Det Europæiske Fællesskabs vegne af konventionen om adgang til oplysninger, offentlig deltagelse i beslutningsprocesser samt adgang til klage og domstolsprøvelse på miljøområdet (EUT L 124 af 17.5.2005, s. 1).
         
            (3)  Europa-Parlamentets og Rådets forordning (EF) nr. 1367/2006 af 6. september 2006 om anvendelse af Århus-konventionens bestemmelser om adgang til oplysninger, offentlig deltagelse i beslutningsprocesser samt adgang til klage og domstolsprøvelse på miljøområdet på Fællesskabets institutioner og organer (EUT L 264 af 25.9.2006, s. 13).
         
            (4)  Domstolens udtalelse 1/09 (plenum) af 8. marts 2011, udtalelse afgivet i henhold til artikel 218, stk. 11, i TEUF, ECLI:EU:C:2011:123, præmis 80.
         
            (5)  Europa-Parlamentets og Rådets direktiv 2010/75/EU af 24. november 2010 om industrielle emissioner (integreret forebyggelse og bekæmpelse af forurening) (EUT L 334 af 17.12.2010, s. 17).